b'\n_START_ARTICLE_\nLjubezenski trikotnik\n_START_PARAGRAPH_\nLjubezenski trikotnik je ljubezensko razmerje, ki vklju\xc4\x8duje tri ljudi. Razmerja med njimi so lahko ljubezenska, prijateljska, sorodstvena (pogosto je vklju\xc4\x8den odnos brat-sestra), sovra\xc5\xbena (med tekmeci), heteroseksualna, biseksualna in homoseksualna.\n_START_SECTION_\nZgodovina in definicija\n_START_PARAGRAPH_\n\xc5\xbde Homerjeva Iliada pripoveduje o vojni, ki izbruhne zaradi Menelajeve \xc5\xbeene Helene, ki jo ugrabi ljubimec Paris. V dobi vite\xc5\xa1tva so bila prototipna ljubezenska razmerja med vitezi in njihovimi damami, kjer so bili vitezi razpeti med ljubeznijo do svoje ljube in zvestobo do svojega kralja. Flaubertova Gospa Bovary in Tolstojeva Ana Karenina_NEWLINE_v fabulo vpletata temo ljubezenskega trikotnika. Tudi zunaj literature obstaja fascinacija z ljubezenskimi trikotniki: zgodba princese Diane in ogla\xc5\xa1evane afere predsednikov Eisenhowerja, Kennedyja in Clintona. _NEWLINE_Termin ljubezenski trikotnik skoraj vedno pomeni, da je dogovor neprimeren za eno ali ve\xc4\x8d vpletenih oseb, saj se na koncu eden izmed udele\xc5\xbeencev navadno po\xc4\x8duti izdanega. Pogoste teme, ki jih v ljubezenskem trikotniku sre\xc4\x8damo, so ljubosumje, neusli\xc5\xa1ana ljubezen in zakonolom. Ljubezenski trikotnik lahko pripelje tudi do umora ali samomora, ki ga povzro\xc4\x8di zavrnjeni udele\xc5\xbeenec, vendar so tovrstni konci redki - bolj pogosto se trikotnik namre\xc4\x8d razplete z ljubezenskim priznanjem protagonista tistemu kandidatu, za katerega meni, da je najbolj uspe\xc5\xa1en in vzbudi v njem najve\xc4\x8d zanimanja. Drugi tekmec se s porazom obi\xc4\x8dajno sprijazni in stopi na stran z namenom omogo\xc4\x8diti paru sre\xc4\x8dno \xc5\xbeivljenje.\n_START_SECTION_\nTipi ljubezenskih trikotnikov\n_START_PARAGRAPH_\nV obi\xc4\x8dajnem ljubezenskem trikotniku je glavni junak razpet med dve izrazito kontrastni osebi  \xe2\x80\x93 ena izmed oseb je prijazen in dober \xc4\x8dlovek, druga pa je fizi\xc4\x8dno privla\xc4\x8dna, vendar potencialno nevarna oseba. Druga mo\xc5\xbenost je, da protagonist izbira med navidezno popolnim ljubimcem in nepopolno, vendar ljubeznivo osebo. V tem primeru se pogosto izka\xc5\xbee, da ima \xc2\xbbpopolna oseba\xc2\xab\xc2\xa0v resnici veliko skritih napak, to pa povzro\xc4\x8di, da drugi kandidat postane bolj za\xc5\xbeelen partner._NEWLINE_Ljubezenski trikotnik je lahko relativno uravnote\xc5\xbeen. To pomeni, da imata oba kandidata enako dobre mo\xc5\xbenosti, da sre\xc4\x8dno kon\xc4\x8data s protagonistom. Drugi tip ljubezenskega trikotnika pa je enostranski ljubezenski trikotnik, v katerem protagonist goji o\xc4\x8diten romanti\xc4\x8dni interes za enega izmed kandidatov. Drugega kandidata vidi le kot prijatelja, vendar mu tega ne razkrije, saj mu ne \xc5\xbeeli povzro\xc4\x8diti bole\xc4\x8dine.\n_START_SECTION_\nPoliamorija\n_START_PARAGRAPH_\nPoliamorija (angle\xc5\xa1ko polyamory) je termin, ki je sestavljen iz gr\xc5\xa1ke besede poli (ve\xc4\x8d) in latinske besede amor (ljubezen), torej sposobnost ljubiti ve\xc4\x8d kot enega partnerja. Ljubezen se lahko izrazi seksualno, lahko pa tudi le \xc4\x8dustveno ali duhovno in seveda v razli\xc4\x8dnih kombinacijah vseh teh treh izrazov. Leta 1997 si je Ray Dillinger kot simbol poliamorije zamislil pisano papigo \xe2\x80\x93 gre za ironijo, saj so papige sicer znane po monogamiji.\n_START_SECTION_\nTrojka\n_START_PARAGRAPH_\nTrojka (francosko m\xc3\xa9nage \xc3\xa0 trois) je tristranski odnos, v katerem so vsi \xc4\x8dlani romanti\xc4\x8dno povezani  med seboj in niso v sporu glede ene osebe. Tovrstna konstelacija je torej sprejemljiva za vse tri strani. Gre za tip poliamorije.\n_START_SECTION_\nLjubezenski \xc4\x8detverokotnik\n_START_PARAGRAPH_\nLjubezenski \xc4\x8detverokotnik (angle\xc5\xa1ko love rectangle) opisuje ljubezensko razmerje med \xc5\xa1tirimi ljudmi. Razmerja med udele\xc5\xbeenci niso nujno seksualna, lahko so npr. prijateljska, dru\xc5\xbeinska ipd. Koncept ljubezenskega \xc4\x8detverokotnika je izredno priljubljen v raznih televizijskih serijah, npr. Skrivnostni otok, Prava kri, Glee, Oh, ta sedemdeseta itd. V principu se pridevnik ljubezenski uporablja tudi z drugimi oblikami \xe2\x80\x93 npr. ljubezenski peterokotnik ali ljubezenski \xc5\xa1esterokotnik.\n_START_SECTION_\nLjubezenski trikotnik v ljubezenskem romanu\n_START_PARAGRAPH_\nLjubezenski trikotnik je ena najbolj pogostih postavitev oseb v ljubezenskem romanu. Osnovno razmerje v ljubezenskem trikotniku takega romana je 2 \xc5\xbeenski in 1 mo\xc5\xa1ki. Tako razmerje se zdi razumljivo, saj so ljubezenske romane pisale predvsem \xc5\xbeenske. Ker je bila tudi glavna oseba romana \xc5\xbeenska in ker je veliko ve\xc4\x8dino bralcev predstavljala \xc5\xbeenska populacija, so avtorica, bralka in glavna oseba tvorile identifikacijsko enoto. Neodvisna, spolno privla\xc4\x8dna in drzna tekmica glavne junakinje v trikotniku predstavlja strah protagonistke/pisateljice/bralke pred mo\xc5\xbenostjo, da potrjeno ljubezensko zvezo razbije spolno ustreznej\xc5\xa1a konkurentka. Zaradi negativne rivalke protagonistka/pisateljica/bralka podvomi v svojo spolno ustreznost, tekmi\xc4\x8din poraz pa ji ponovno povrne samozavest - kljub zvitosti in lepoti si mo\xc5\xa1kega ni uspela pridobiti.\n_START_SECTION_\nLjubezenski trikotnik v slovenski knji\xc5\xbeevnosti\n_START_PARAGRAPH_\nV slovenskem \xc5\xbeenskem romanu 19. stoletja je \xc5\xa1tevilo ljubezenskih trikotnikov tipa m-\xc5\xbe-m enako tipu \xc5\xbe-m-\xc5\xbe, v \xc5\xbeanru kme\xc4\x8dke povesti pa je ljubezenskih trikotnikov z dvema mo\xc5\xa1kima ve\xc4\x8d, in to po zaslugi rivalskih razmerij med obema mo\xc5\xa1kima; \xc5\xbeenskega rivalstva v tem \xc5\xbeanru skoraj ni. Ljubezensko izbiranje primernej\xc5\xa1ega partnerja je v obeh tipih ljubezenskega trikotnika enakovredno zastopano. Najve\xc4\x8d ljubezenskih trikotnikov je nakopi\xc4\x8dil Miroslav Malovrh v romanu Na devinski skali: Junaka Jurija Devinskega ho\xc4\x8de kar \xc5\xa1est \xc5\xbeensk, on pa ljubezen vra\xc4\x8da samo dvema. Sicer ima Malovrh ljubezenskih trikotnikov z dvema mo\xc5\xa1kima \xc5\xa1tirikrat ve\xc4\x8d kot onih z dvema \xc5\xbeenskama. Glede na dejstvo, da je mo\xc5\xa1kih v prozi v splo\xc5\xa1nem ve\xc4\x8d kot \xc5\xbeensk (65\xc2\xa0%\xc2\xa0: 45\xc2\xa0% v sodobni prozi, do 1950 pa pribli\xc5\xbeno 70\xc2\xa0%\xc2\xa0: 30\xc2\xa0%), je ljubezenski trikotnik z dvema mo\xc5\xa1kima tudi bolj predvidljiv.'